Diari Oficial de la Generalitat Valenciana


Sumari del DOGV 2909, del 15-01-1997 (1997/825727)

RESOLUCIÓ de 30 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2909

Data del DOGV
:   15-01-1997

Secció del DOGV
:   ALTRES DISPOSICIONS

Número del document
:   1997/825727


Data del document
:   30-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 30 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.  
Vist l'expedient 243/94-AIA, sobre el projecte de posada en reg dels termes de Bellús, Sempere, Benisuera i Alfarrasí (València), promogut per la Direcció General d'Estructures Agràries i Desenvolupament Rural.  
Vist que el 6 de setembre de 1994 es va rebre de la Direcció General d'Estructures Agràries i Desenvolupament Rural l'estudi d'impacte ambiental corresponent al projecte amunt esmentat.  
Vist que el 30 de setembre de 1994 es va consultar la Confederació Hidrogràfica del Xúquer en relació amb la possible incidència de la transformació sobre els recursos hídrics explotats, sense que s'hi haja rebut una resposta fins ara.  
Vist que el 30 de setembre de 1994 es va sol·licitar a la Direcció General d'Estructures Agràries i Desenvolupament Rural la remissió de la documentació tècnica del projecte i l'ampliació de l'estudi d'impacte ambiental, a falta de les dades que pogueren estar incloses en el projecte, en els següents punts:  
1) Justificació de la disponibilitat de recursos hídrics per a l'execució de la fase de funcionament del projecte, d'acord amb els volums de reg necessaris, i valoració de l'impacte sobre la hidrologia (en la valoració presentada s'indica que l'impacte sobre l'aigua subterrània és previsible però difícil de qualificar sense estudis de detall).  
2) Estudi de la incidència en la fase de funcionament de l'activitat sobre la qualitat de les aigües, per raó de l'increment en l'ús de fertilitzants i productes fitosanitaris que requerisquen els nous cultius.  
3) Detallar les mesures correctores adequades per a minimitzar l'impacte visual generat per la instal·lació dels depòsits d'aigua.  
Vist que el 9 de novembre de 1994 es va rebre un exemplar de la documentació corresponent al projecte, sense que es responguera expressament sobre l'ampliació de l'estudi d'impacte ambiental sol·licitada.  
Vist que el projecte inclou les obres i instal·lacions per a emprendre la reconversió de cultius tradicionals de secà a plantacions arbòries de fruiters d'os, dotats d'un sistema de reg localitzat d'alta freqüència, i la implantació de cultius hortícoles en menudes àrees de microclima adequat o amb l'ajuda de tècniques de cultiu protegit, en una superfície de 496 ha, consistents en:  
- Dotació d'elements electromecànics d'elevació en els sondejos Caldero Fillola números I, II i III i en els sondejos Garrofera números 1 i 2.  
- Traçat de les línies elèctriques d'alta tensió (20 kV) des del punt d'entroncament de les línies existents a les subestacions transformadores que s'han d'emplaçar en els annexos als sondejos Caldero Fillola I, II y III, annexos als sondejos Garrofera números I i II i en la reimpulsió al depòsit regulador de l'Olleria.  
- Canonades d'impulsió des dels sondejos Caldero Fillola i Garrofera fins el depòsit regulador de capçalera.  
- Canonada de reimpulsió des de la conducció d'enllaçament entre el depòsit de capçalera i cua (l'Altero) al depòsit regulador de l'Olleria.  
- Execució de tres depòsits de regulació: capçalera, de compensació L'Olleria, i de cua (l'Altero), de 4.000; 4.000 i 5.000 metres cúbics de capacitat, respectivament. Els depòsits es faran en formigó projectat pretensat, de forma cilíndrica amb una alçada total de 5,34 metres per als depòsits de 4.000 metres cúbics i de 7,84 metres d'alçària total per al depòsit de 5.000 metres cúbics.   
- Canonades de conduccions generals, ramals principals i secundaris de proveïment.  
- Conjunt d'elements de maneig, control i seguretat per al correcte funcionament tant de la xarxa de captació com de proveïment i obres menors de fàbrica per a l'allotjament dels dits elements.  
- Obres de reposició en àrees de firma asfàltica o zones de murs entre partions de parcel·les.  
La Societat Agrària de Transformació constituïda a aquest efecte al juny de 1993 és la responsable de l'ús i manteniment de les instal·lacions incloses en el projecte, que afecta fonamentalment, tant en la fase d'execució com de manteniment, terrenys dedicats actualment al cultiu de secà.  
Vist que la informació pública es va dur a terme mitjançant un anunci en el Diari Oficial de Generalitat Valenciana número 2.388, de 16 de novembre de 1994, que es va exposar durant 30 dies a la Conselleria de Medi Ambient i als ajuntaments afectats pel projecte (Bellús, Sempere, Benisuera i Alfarrasí).   
Vist que, d'acord amb el certificat emés pel cap de Servei de Sistemes i Organització i Gestió del Personal de la Conselleria de Medi Ambient, d'1 de febrer de 1995, en el període legalment establert no s'hi van produir al·legacions.  
Vist que el 25 d'abril va ser comunicat al promotor la suspensió del procediment mentre es mantingueren vigents les normes d'explotació dels recursos hídrics adoptades per la Comissió Permanent de la Sequera de la Junta de Govern de la Confederació Hidrogràfica del Xúquer.  
Vist que el 19 de desembre de 1995 van ser reclamats als ajuntaments els corresponents certificats d'informació pública, els quals es van rebre en les següents dates d'enguany:  
- Ajuntament de Bellús, el 23 de gener  
- Ajuntament de Sempere, el 6 de febrer  
- Ajuntaments de Benisuera i Alfarrasí, el 30 d'abril  
Tots ells certifiquen que no s'hi van produir al·legacions en el període d'informació pública.  
Atés que l'impacte sobre alguns elements del medi, tant en la fase de construcció (elements arqueològics i vies pecuàries) com en la fase de funcionament (incidència del desenvolupament de l'activitat sobre els recursos hídrics, producció i gestió de residus, impacte visual produït per la instal·lació dels depòsits, etc.) no ha sigut valorat en l'estudi d'impacte ambiental.  
Atés que, d'acord amb la documentació consultada en la Direcció Territorial de Medi Ambient, l'execució del projecte afecta les següents vies pecuàries classificades:  
- Carrerada de la Garrofera de 9 metres d'amplària legal  
- Carrerada d'Alacant de 37,61 metres d'amplària legal  
- Carrerada del Corral Vell de 9 metres d'amplària legal  
- Carrerada del Camí Vell de Guadassèquies de 15 metres d'amplària legal  
- Carrerada de Guadasssèquies de 15 m d'amplària legal  
- Carrerada de Múrcia de 37,61 metres d'amplària legal  
Atés que les normes d'explotació dels recursos hídrics adoptades per la Comissió Permanent de la Junta de Sequera de la Confederació Hidrogràfica del Xúquer establien un termini de vigència fins el 31 de desembre de 1995, d'acord amb la disposició transitòria primera del Reial Decret 134/1994, de 4 de febrer.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, des del punt de vista ambiental, sense perjudici de les autoritzacions sectorials que li siguen aplicables, i en especial l'autorització de concessió de cabals per part de l'organisme de Conca, el projecte de posada en regadiu dels termes municipals de Bellús, Sempere, Benisuera i Alfarrasí, promogut per la Direcció General d'Estructures Agràries i Desenvolupament Rural de la Conselleria d'Agricultura i Medi Ambient, sempre que s'assumisquen les mesures correctores, el pla de vigilància ambiental proposat en l'estudi d'impacte ambiental i les següents condicions:  
1) Si, durant la fase de moviment de terres es detecta qualsevol vestigi de resta arqueològica, el promotor té l'obligació de fer saber a la Conselleria de Cultura immediatament la troballa i adoptar les mesures adequades per a la seua conservació i protecció.  
2) Se sol·licitaran les autoritzacions requerides per la Llei 3/1995, de 23 de març, de Vies Pecuàries, i s'establiran les mesures necessàries per a garantir en tot moment la reposició del servei de les vies pecuàries afectades, que han sigut detallades en el preàmbul d'aquesta declaració.  
3) Els àrids necessaris per a l'execució del projecte, excepte els procedents de l'excavació, provindran en tot cas de pedreres autoritzades.  
4) S'aplicaran mesures correctores adequades per a la minimització de l'impacte visual derivat de la construcció dels depòsits. S'hi suggereix la mimetització de les parets amb colors semblants als terrenys circumdants i la plantació d'una pantalla vegetal perimetral en ells.  
5) En relació amb els residus generats en el desenvolupament de l'activitat de la Societat Agrària de Transformació, responsable de l'ús i manteniment de les instal·lacions, s'adoptaran les següents mesures:  
5a) La Societat Agrària de Transformació assumirà la titularitat de productor de residus tòxics i perillosos i haurà de gestionar els productes susceptibles de la dita caracterització i els envasos que els hagen contingut, d'acord amb allò establert en el Reial Decret 833/1988, de 20 de juliol, pel qual s'aprova el reglament per a l'execució de la Llei 2/1986, Bàsica de Residus Tòxics i Perillosos.  
5b) Els materials residuals utilitzats en les tècniques de cultiu recobert seran reciclables i s'hauran de lliurar a un gestor autoritzat.  
6) Es recomana la fertilització amb adobs orgànics i l'elaboració d'un pla de lluita integrada per al control de les plagues més habituals dels cultius que s'han d'implantar, com també l'adaptació de les dosis d'adobat a les necessitats dels cultius determinats mitjançant anàlisis periòdiques de mostres de sòl i teixits vegetals.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs; sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 d'abril de 1996.- La directora general de Qualitat Ambiental: Gloria Arnandis Boix.